1. pielikums

Ministru kabineta

2021. gada 11. marta

noteikumiem Nr. 159

**Sasniedzamie rezultāti mācību priekšmeta "Latvijas mācība"**

**satura komponentā "Latviešu valoda"**

**I. Sasniedzamie rezultāti mācību priekšmeta "Latvijas mācība"**

**satura komponentā "Latviešu valoda", beidzot pirmsskolu, pamatskolu un vidusskolu**

|  |  |  |
| --- | --- | --- |
| Beidzot pirmsskolu, izglītojamais tiek rosināts sasniegt valodas apguves iesācējalīmeni | Beidzot pamatskolu, izglītojamais tiek rosināts sasniegt valodas apguves B1līmeni | Beidzot vidusskolu, izglītojamais tiek rosināts sasniegt valodas apguves B2līmeni |
| **1. Runātprasme** |
| 1.1. Mācās izrunāt skaņas un atsevišķus vārdus pareizi |  |  |
| 1.2. Nosauc ikdienā lietojamos priekšmetus un darbības | 1.2. Apraksta un raksturo ar apkārtējo vidi un mācību vielas apguvi saistītus priekšmetus, parādības, cilvēkus, darbības un dažādus notikumus | 1.2. Pietiekami izvērsti apraksta un raksturo, salīdzina, kā arī pamato savu viedokli |
| 1.3. Ar vienu vārdu atbild uz vienkāršiem jautājumiem par sevi, pazīstamiem priekšmetiem un darbībām, kuras veic ikdienā | 1.3. Izvērsti atbild uz jautājumiem par zināmiem un interesējošiem tematiem, notikumiem vai darbībām, kas saistīti ar ikdienu un mācību procesu | 1.3. Pietiekami brīvi sazinās par dažādiem, arī mazāk pazīstamiem, tematiem, vēsturiskiem un aktuāliem notikumiem un situācijām |
| 1.4. Uzdod īsus, vienkāršus jautājumus, kas saistīti ar personiskām vajadzībām | 1.4. Uzdod jautājumus, lai iegūtu sev nepieciešamo informāciju ikdienā, mācību procesā, ceļojuma vai kultūras pasākuma laikā | 1.4. Formulē saturiski precīzus jautājumus, kas saistīti ar informācijas iegūšanu dažādās sadzīves un mācību situācijās, diskusijās  |
| 1.5. Iesaistās sarunā par sev tuviem tematiem, kuri saistīti ar ikdienu un mācībām: īsi raksturo sevi, pastāsta par sev nozīmīgu lietu, notikumu, ikdienas darbību, izmantojot apgūto vārdu krājumu | 1.5. Bez iepriekšējās sagatavošanās iesaistās sarunā par zināmiem un interesējošiem, ar ikdienas dzīvi saistītiem tematiem un notikumiem. Īsi pamato un paskaidro savus uzskatus un nodomus. Stāsta par kādu ar mācību tematu saistītu jautājumu, izklāsta nozīmīgas grāmatas vai filmas saturu un izsaka savu attieksmi | 1.5. Diezgan brīvi un bez sagatavošanās iesaistās sarunā ar latviešu valodas lietotājiem. Skaidri un vispusīgi izklāsta dažādas tēmas, kas saistītas ar personīgām interesēm, Latvijas kultūras un vēstures notikumiem, dabu un saimniecisko darbību. Pamato un aizstāv savu viedokli par kādu strīdīgu jautājumu |
| 1.6. Lieto apgūtos ar ikdienu, tai skaitā ar pieklājību, un mācību vielu saistītus vārdus un īsus, vienkāršus teikumus | 1.6. Cenšas veidot runu loģiski saistītu, taču ne vienmēr tas izdodas. Dažkārt nepieciešams sarunas partnera atbalsts, nepieciešams atkārtot vai paskaidrot sarežģītākas frāzes/ jautājumus | 1.6. Veido loģiski saistītu runu. Veidojot sarežģītākus teikumus vai formulējot domu par svešākiem tematiem, atsevišķos gadījumos jāmeklē precīzāka leksika |
|  | 1.7. Runā paplašinātos teikumos, var būt pauzes, meklējot vajadzīgos vārdus | 1.7. Ir atbilstošs runas temps |
| **2. Klausīšanās prasme** |
| 2.1. Klausās un uztver skaņas vārdos. Uztver un saprot lēnā tempā skaidri izrunātus, ar tematu saistītus vārdus | 2.1. Saprot dabiskā tempā runātus tekstus par zināmām tēmām, saistītām ar paša pieredzi, ikdienu, interesēm un mācību vielu | 2.1. Saprot dabiskā tempā runātus tematiski dažādus tekstus arī tad, ja tie ir mazāk zināmi un nav saistīti ar paša pieredzi |
| 2.2. Saprot jautājumus un informāciju par sevi, ikdienas darbībām un mācību vielu | 2.2. Saprot svarīgāko informāciju skaidrā un literāri pareizā runā par zināmām tēmām. Uztver pamattēmu, saprot galveno informāciju un svarīgākās detaļas (kas, kur, kad, kā, cik daudz u. tml.) populāros informācijas avotos, kā arī īsās sarunās, stāstījumos | 2.2. Saprot plašu, leksiski un sintaktiski sarežģītu runu, ja tematika ir pietiekami pazīstama. Saprot informāciju saziņā par konkrētiem un abstraktiem tematiem jaunās situācijās. Gandrīz pilnībā saprot tekstu TV un radio ziņās, filmās, teātra izrādēs, publiskos pasākumos |
| 2.3. Attēli palīdz saprast dzirdamo tekstu | 2.3. Dažkārt nepieciešams runu atkārtot, pārfrāzēt un/vai palēnināt. Konteksts nereti palīdz saprast dzirdamo tekstu | 2.3. Problēmas var radīt troksnis fonā, runas neskaidra artikulācija |
| **3. Lasītprasme** |
| 3.1. Pazīst iespiestos burtus |  |  |
| 3.2. Lasa un saprot īsus ikdienas situācijās un mācību procesā biežāk lietojamus vārdus | 3.2. Lasa un saprot vienkāršus tekstus par tematiem, kas saistīti ar paša interesēm un vajadzībām, apkārtējās dzīves notikumiem un mācību vielu | 3.2. Lasa un saprot tematiski dažādus tekstus, arī tos, kas ir ārpus paša interesēm vai mācību vielas, piemēram, daiļliteratūras tekstus, ja tie ir mūsdienu latviešu literārajā valodā, taču dažkārt varētu būt nepieciešama vārdnīca un/vai retāk lietotu vārdu skaidrojumi |
| 3.3. Lasa un saprot atsevišķus pazīstamus vārdus | 3.3. Lasītajā tekstā nosaka galveno domu un svarīgāko informāciju (kas, kāds, kur, kad, ko dara, kā, ar ko) | 3.3. Lasītajā tekstā nosaka teksta tematiku un problemātiku. Pārskatot plašu un sarežģītu tekstu, atrod tajā sev svarīgu informāciju. Literārajā tekstā izprot sižeta attīstību, personu raksturus, emocijas un attieksmes  |
|  | 3.4. Saprot galveno informāciju populārākajos un biežāk lietotajos informācijas avotos  | 3.4. Atšķir faktoloģisku informāciju no viedokļa paušanas dažādos informācijas avotos  |

|  |
| --- |
| **4. Rakstītprasme** |
| 4.1. Izprot atbilstību starp skaņām un burtu rakstību. Raksta rakstītos burtus un savu vārdu neierobežotā laukumā. Lieto visus latviešu valodas alfabēta burtus  | 4.1. Uzraksta informāciju par personiskiem tematiem, piemēram, ielūgumu uz dzimšanas dienas svinībām | 4.1. Uzraksta tekstu par tematiem un situācijām, kas saistītas ar paša pieredzi  |
| 4.2. Noraksta gadalaiku, dienu, svētku, ģimenes locekļu u. c. ar mācību vielu saistītus vārdus | 4.2. Īsi pieraksta sev vajadzīgo informāciju | 4.2. Precīzi pieraksta svarīgāko informāciju, klausoties, piemēram, nodarbībā skolotāja runāto tekstu |
|  | 4.3. Uzraksta vienkāršu, saistītu tekstu par zināmiem un interesējošiem jautājumiem, piemēram, vēstuli, aprakstot tajā savus pārdzīvojumus un iespaidus, pamatā lietojot nepaplašinātus teikumus un iemācītas standartfrāzes | 4.3. Uzraksta pietiekami plašu, loģiski saistītu tekstu. Detalizēti raksturo, izklāsta un pamato savu viedokli, salīdzina ar citu viedokļiem. Formulējot domu par sarežģītiem un svešiem tematiem, atsevišķu vārdu izvēlē un lietojumā var būt neprecizitātes |

**II. Valodas apguves B1 līmenim sasniedzamie rezultāti**

|  |  |
| --- | --- |
| Beidzot 3. klasi, izglītojamais tiek rosināts sasniegt valodas apguves A1 līmeni  | Beidzot 6. klasi, izglītojamais tiek rosināts sasniegt valodas apguvesA2 līmeni  |
| **1. Runātprasme** |
| * 1. Izrunā skaņas un vārdus pareizi
 | * 1. Pareizi intonē teikumus
 |
| 1.2. Nosauc un īsi apraksta pazīstamus cilvēkus, priekšmetus, parādības un darbības | 1.2. Īsi apraksta un raksturo sevi, savu ikdienu, apkārtējos cilvēkus, priekšmetus, parādības, darbības un notikumus |
| 1.3. Īsi atbild uz vienkāršiem jautājumiem par sevi, saviem ģimenes locekļiem, dzīvesvietu, svarīgākajām darbībām ikdienā | 1.3. Atbild uz vienkāršiem jautājumiem par zināmiem tematiem, notikumiem vai darbībām, kas saistīti ar ikdienu un mācību procesu |
| 1.4. Uzdod īsus, vienkāršus jautājumus, kas saistīti ar personiskām vajadzībām, ikdienas un mācību darbībām | 1.4. Uzdod vienkāršus jautājumus par zināmiem tematiem, notikumiem vai darbībām, kas saistīti ar ikdienu un mācību procesu |
| 1.5. Iesaistās sarunā par labi zināmiem tematiem, kas saistīti ar tuvāko apkārtni un mācībām: īsi stāsta par savu dzīvesvietu, pazīstamiem cilvēkiem, ikdienas darbībām un apgūstamo mācību vielu. Īsi formulē savu attieksmi | 1.5. Iesaistās sarunā par zināmiem tematiem, kas saistīti ar tuvāko apkārtējo vidi un mācību procesu: īsi pastāsta par kādu cilvēku, priekšmetu, parādību, darbību vai notikumu. Īsi formulē savu attieksmi vai informē par kāda cita viedokli (patīk/nepatīk, gribu/negribu) un īsi (dažos vārdos) pamato to |
| 1.6. Lieto īsus, vienkāršus teikumus un iemācītas frāzes, tai skaitā svarīgākās pieklājības frāzes | 1.6. Lieto dažāda veida vienkāršus teikumus un iemācītas frāzes, tai skaitā pieklājības frāzes, veidojot neliela apjoma runu |
| 1.7. Runā lēni, bieži vajadzīgs sarunas partnera atbalsts | 1.7. Runā lēni, īsos, vienkāršos teikumos |

|  |
| --- |
| **2. Klausīšanās prasme** |
| 2.1. Uztver un saprot lēnā tempā skaidri izrunātus vārdus, frāzes un īsus, vienkāršus tekstus | 2.1. Visbiežāk saprot atsevišķus vārdus, īsas, bieži dzirdētas frāzes. Uztver un saprot diezgan lēnā tempā un skaidri izrunātus neliela apjoma un vienkāršas struktūras tekstus |
| 2.2. Saprot svarīgāko informāciju, kas saistīta ar pazīstamām situācijām, ikdienas darbībām, parādībām un mācību vielu un ir bieži dzirdēta  | 2.2. Saprot informāciju, kas saistīta ar pazīstamām situācijām un tematiem. Saprot neliela apjoma monoloģisku vai dialoģisku runu. Uztver galveno informāciju īsos, vienkāršos un skaidri izrunātos neliela apjoma tekstos |
| 2.3. Konteksts un attēli palīdz saprast dzirdamo tekstu | 2.3. Dzirdētā uztveri atvieglo pauzes runātajā tekstā. Nereti nepieciešams runāto tekstu periodiski atkārtot |
| **3. Lasītprasme** |
| 3.1. Lasa un saprot pazīstamus vārdus un frāzes, īsus teikumus, kā arī ļoti īsus vienkāršus tekstus, kuru tematika saistīta ar personisko jomu, pieredzi, pazīstamiem cilvēkiem un mācību vielu | 3.1. Lasa un saprot īsus un vienkāršus tekstus par tematiem, kas saistīti ar ikdienas pieredzi, interesēm, apkārtējo vidi un mācību vielu |
| 3.2. Lasītajā teikumā vai tekstā saprot galveno informāciju – par ko ir teksts, un noteikt galvenās darbojošās personas. Labāk saprot tekstu, ja tas ir papildināts ar attēliem | 3.2. Lasītajā tekstā nosaka tēmu un atrod svarīgāko informāciju (kas, ko dara, kur, kad). Plašākā tekstā par nezināmu tematu uztver atsevišķus vārdus, frāzes, teikumus |
| **4. Rakstītprasme** |
| 4.1. Uzraksta īsu pamatinformāciju par sevi, piemēram, aizpildot lasītāja karti bibliotēkā | 4.1. Uzraksta pamatinformāciju par sevi, piemēram, reģistrējoties viesnīcā  |
| 4.2. Iespiesto tekstu atveido rakstiski | 4.2. Pieraksta sev vajadzīgo informāciju |
| 4.3. Uzraksta īsu, vienkāršu tekstu, izmantojot īsus vārdu savienojumus vai nepaplašinātus teikumus, kā arī iemācītas standartfrāzes | 4.3. Uzraksta vienkāršu vēstuli un zīmīti par ikdienas situācijām (kas, kur, kad), kā arī uzraksta, kas patīk vai nepatīk. Īsi apraksta cilvēkus, notikumus, darbības, lietas un parādības (kas, ko dara, kāds, kur, kad u. tml.) |

Izglītības un zinātnes ministre I. Šuplinska